ΓΡΑΠΤΗ ΕΡΩΤΗΣΗ E-2180/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Καταγγελία αριθ. P/93/4742 - Καθυστέρηση χειρισμού υποθέσεως

Η εταιρία WESCO, με έδρα το Cerizay στη Γαλλία, γνώρισε στην Επιτροπή καταγγελία για τα εμπόδια που συνάντησε με τις ιταλικές αρχές σχετικά με το ταχυδρομικό τέλος διόδευσης ενός καταλόγου πώλησης δι' αλληλογραφίας, με επιστολή της 28ης Ιουλίου 1993. Η εν λόγω επιστολή, που έφερε ως ημερομηνία από την επιχείρηση τον Ιούλιο 1993, έλαβε απάντηση από την Επιτροπή ΓΔ XV το Μάιο 1996.

Χρειάζεται αναγκαστικά 3 χρόνια η Επιτροπή για να απαντήσει στους πολίτες που την ερωτούν;

Επιπλέον, γράφετε στην επιχείρηση ότι «σε περίπτωση που προσκομίσετε νέα στοιχεία ικανά να καταδείξουν την ύπαρξη επιπρόσθετης παράβασης, νέα καταγγελία θα καταχωρηθεί και θα εξετασθεί με τη δέουσα επιμέλεια».

Η δέουσα επιμέλεια, κατά τη γνώμη σας, θα διαρκέσει πάλι 3 χρόνια;

Aπάντηση του κ. Monti εξ ονόματος της Επιτροπής (3 Οκτωβρίου 1996)

Με επιστολή της 28ης Ιουλίου 1993, η εταιρεία Wesco επέστησε την προσοχή της Επιτροπής στην εγκύκλιο αριθ. 13 (αριθμός πρωτοκόλλου DCSP/1/1/1594/ST/76) της 21ης Αυγούστου 1978 του ιταλικού υπουργείου Ταχυδρομείων η οποία προέβλεπε ότι, για να εφαρμοστεί προτιμησιακό τιμολόγιο στις πωλήσεις δι'αλληλογραφίας, η ενδιαφερόμενη επιχείρηση θα πρέπει να αποστείλει πιστοποιητικό στο ιταλικό Εμπορικό Επιμελητήριο, όπου θα βεβαιώνεται ειδικότερα ότι η εν λόγω επιχείρηση ασκεί αυτό το είδος δραστηριότητας. Η επιστολή αυτή καταχωρήθηκε ως καταγγελία στις 7 Σεπτεμβρίου 1993.

Για τη λήψη πιστοποιητικού από το ιταλικό Εμπορικό Επιμελητήριο, η ενδιαφερόμενη επιχείρηση έπρεπε να διαθέτει είτε νόμιμο αντιπρόσωπο είτε έδρα στην Ιταλία. Η προϋπόθεση αυτή ήταν ασυμβίβαστη με το άρθρο 30 της συνθήκης ΕΚ. Η Επιτροπή ήλθε επανειλημμένως σε επαφή με τις ιταλικές αρχές προκειμένου να τις ενημερώσει για το ασυμβίβαστο της εν λόγω εγκυκλίου με τη Συνθήκη. Πιο συγκεκριμένα, η περίπτωση αυτή αποτέλεσε το αντικείμενο πολυάριθμων επιστολών προς τις ιταλικές αρχές και ήταν εγγεγραμμένη στην ημερήσια διάταξη, κατ'αρχάς της συνεδρίασης «πακέτο» της 3ης και 4ης Οκτωβρίου 1994 και στη συνέχεια της συνεδρίασης «παρακολούθησης» της 16ης και 17ης Ιανουαρίου 1995 μεταξύ των εκπροσώπων της Επιτροπής και των ιταλικών αρχών.

Μετά από την παρέμβαση της Επιτροπής τροποποιήθηκε η εν λόγω εγκύκλιος μέσω της εγκυκλίου αριθ. DSP/1/12724/102/95 της 2ας Αυγούστου 1995 η οποία προβλέπει πλέον ότι οι επιχειρήσεις που είναι εγκατεστημένες σε άλλο κράτος μέλος μπορούν να επωφεληθούν από το εν λόγω προτιμησιακό τιμολόγιο μέσω προσκόμισης πιστοποιητικού από το κράτος μέλος καταγωγής τους, ισοδύναμου με εκείνο το οποίο ζητείται από τις ιταλικές επιχειρήσεις.

Με την εγκύκλιο αυτή, η οποία γνωστοποιήθηκε στην Επιτροπή μέσω επιστολής των ιταλικών αρχών της 9ης Ιανουαρίου 1996, άρθηκε το εμπόδιο που αποτέλεσε το αντικείμενο της καταγγελίας. Για το λόγο αυτό, η Επιτροπή αποφάσισε να θέσει την καταγγελία στο αρχείο και, με επιστολή της 23ης Μαρτίου 1996, ενημέρωσε τον καταγγέλλοντα για την άρση του εμποδίου και την απόφαση θέσης στο αρχείο. Παράλληλα, στην ίδια επιστολή η Επιτροπή τόνιζε ότι θα είναι στη διάθεση του καταγγέλλοντα σε περίπτωση που συναντήσει νέα εμπόδια κατά την άσκηση της εμπορικής του δραστηριότητας.